|  |  |  |
| --- | --- | --- |
| Design og arkitektur Norge (DOGA)  Hausmannsgate 16  0182 Oslo Hausmannsgate 16  0182 OSLO |  |  |
| |  |  |  | | --- | --- | --- | | Deres ref | Vår ref  17/5198 | Dato  15. januar 2018 | |  | | | | | |

Design og arkitektur Norge (DOGA) – tilskuddsbrev for 2018

[1. Innledning 1](#_Toc497812485)

[2. Oversikt over bevilgninger 1](#_Toc497812486)

[3. Mål og prioriteringer for tilskuddet i 2018 2](#_Toc497812487)

[4. Styringsdialog og rapportering 3](#_Toc497812488)

[5. Utbetaling 3](#_Toc497812489)

[6. VEDLEGG: STYRINGSKALENDER FOR 2018 5](#_Toc497812490)

# Innledning

Nærings- og fiskeridepartementet viser til Prop. 1 S (2017–2018) for Nærings- og fiskeridepartementet og Innst. 8 S (2017–2018), og meddeler med dette Stortingets budsjettvedtak og forutsetninger og departementets styringssignaler for Design og arkitektur Norge i 2018.

Tilskuddsbrevet fastsetter mål, prioriteringer og resultatkrav for tilskuddet som Design og arkitektur Norge mottar over Nærings- og fiskeridepartementets budsjett i 2018.

# Oversikt over bevilgninger

Følgende midler stilles til disposisjon for Design og arkitektur Norge i 2018:

(i 1 000 kr)

|  |  |  |  |
| --- | --- | --- | --- |
| Kap. | Post | Beskrivelse | Beløp |
| 930 |  |  |  |  |
|  | 70 | Tilskudd til Norsk design- og arkitektursenter | 70 100 |
|  | Sum |  | 70 100 |

Når det gjelder oppdrag fra andre oppdragsgivere skal de som hovedregel

omfatte midler til administrasjon av oppdraget. Design og arkitektur Norge kan likevel vurdere om oppdraget støtter opp under Design og arkitektur Norges mål på en måte som tilsier at Design og arkitektur Norge kan utføre oppdraget uten ekstra midler til administrasjon.

# Mål og prioriteringer for tilskuddet i 2018

## 3.1 Mål

Design og arkitektur Norge skal bidra til omstillingen av norsk økonomi. Tilskuddet til Design og arkitektur Norge skal bidra til Nærings- og fiskeridepartementets overordnede mål om å øke samlet verdiskaping i Norge, innenfor bærekraftige rammer. Senteret skal være et innovasjonsverktøy i næringslivet og offentlig sektor for å øke kvaliteten og bruken av design og arkitektur og bidra til bærekraftig samfunnsutvikling. Design og arkitektur Norge skal som kompetansesenter arbeide langsiktig for økt kvalitet ved bruk av design og arkitektur i samfunnet og synliggjøre de to feltenes samfunnsverdi.

Nærings- og fiskeridepartementet har følgende hovedmål med tilhørende delmål for sitt

tilskudd til Design og arkitektur Norge.

Hovedmål: Design- og arkitekturdrevet nyskaping i næringslivet og offentlig sektor

Delmål 1: Økt konkurranseevne i næringslivet

Delmål 2: Fornye offentlig sektor

Delmål 3: Gode design- og arkitekturpolitiske råd

## 3.2 Prioriteringer 2018

*Måloppnåelse*

Design og arkitektur Norge bør i 2018 tydelig fremvise at senteret utvikler seg i riktig retning for å løse samfunnsoppdraget som er knyttet til tilskuddet. Dette fordrer at senteret benytter sitt handlingsrom til å foreta vesentlige prioriteringer og nødvendige omstillinger, både i egen organisasjon, i valg av aktiviteter og at innsats vris mot de mest relevante brukergruppene.

Design og arkitektur Norge skal innenfor tilskuddet prioritere ressurser og innrette sine aktiviteter på den måten som gir høyest mulig måloppnåelse. Tiltak som i mindre grad bidrar til måloppnåelse, skal reduseres eller avvikles.

*Styrke nasjonal rolle og relevansen for næringslivet*

Design og arkitektur Norge skal tydeliggjøre sine tjenester til næringslivet i hele landet og fremme bruk av design for innovasjon, særlig der vi har nasjonale fortrinn. Design og arkitektur Norge skal samarbeide tettere med tilsvarende kompetansemiljøer i hele landet. På denne måten skal senteret bli relevant for flere i landet og styrke sin nasjonale rolle.

*Styrke Designdrevet innovasjonsprogram (DIP)*

Design og arkitektur Norge skal i vesentlig grad styrke Designdrevet innovasjonsprogram (DIP) og foreta de nødvendige omprioriteringene for å få dette til. I tillegg skal senteret arbeide med å videreutvikle DIP og få tydeligere frem effektene av programmet gjennom målinger av resultater.

*Videreutvikle strategi og fremstå som relevant samarbeidsaktør*

Design og arkitektur Norge skal videreutvikle sin strategi slik at senteret styrker sin posisjon som tydelig og relevant samarbeidsaktør for øvrig virkemiddelapparat. Dette bør sees i sammenheng med senterets nasjonale rolle.

*Oppfølging av anmodningsvedtak fra Stortingets vedtak 952 (2016-17)*

Stortinget har bedt regjeringen om fremme tiltak for å bidra til tettere kobling mellom design- og merkevaredrevet industri og råvareindustrien. Som et ledd i oppfølgingen av denne skal

Innovasjon Norge og DOGA utvikle en felles pilot for stimulering til vekst og økt eksport i ferdigvareindustrien, design- og merkevaredrevet industri. De to institusjonenes mest relevante programmer og virkemidler kan ses i sammenheng. Det legges til grunn at piloten er et forsøk som utvikles gradvis i tråd med at man vinner erfaring med målretting og arbeidsform. Prosjektet skal gi grunnlag for vurderinger av om virkemidler bør justeres.

Innovasjon Norge gis likelydende oppdrag i oppdragsbrevet for 2018.

# Styringsdialog og rapportering

Design og arkitektur Norge og departementet skal gjennom styringsdialogen vurdere og følge opp de mål og prioriteringer som er gitt i tilskuddsbrevet.

Det vil bli avholdt to styringsmøter mellom departementet og Design og arkitektur Norge i 2018, ett på våren, og ett på høsten.

Design og arkitektur Norge har ansvar for at rapportering skjer i henhold til føringer i tilskuddsbrevet, avklart rapporteringsformat og vedlagte rapporteringskalender. Bedriftsrettet støtte må registreres i Registeret for offentlig støtte, etter gjeldende regler.

## 4.1. Føring mangfold og likestilling

Det er et mål for regjeringen at alle skal ha like muligheter og frihet til å treffe egne valg, uavhengig av kjønn, etnisitet, religion, nedsatt funksjonsevne og seksuell orientering. Offentlige myndigheter har plikt til å fremme likestilling og hindre diskriminering på sitt virkeområde. Det skal tilbys likeverdige tjenester til hele befolkningen. Ansatte bør også gjenspeile mangfoldet i befolkningen.

Departementet understreker at arbeidet for likestilling og mangfold videreføres i 2018, og det skal utarbeides strategier og tiltak på dette området. Arbeidet skal omtales i årsrapporten for 2018 og senere år. Departementet vil følge opp status for virksomhetens arbeid for å fremme likestilling og mangfold i styringsdialogen i løpet av året.

## 4.2. Føring 2018 arbeidslivskriminalitet

Oppdragsgivere som forvalter offentlige tilskudd har som innkjøpere av varer og tjenester et særskilt ansvar for å motvirke arbeidslivskriminalitet. Det forventes at virksomheter som forvalter offentlige tilskudd går foran i arbeidet med å fremme et seriøst arbeidsliv. Design og arkitektur Norge skal ved tildeling av oppdrag og i oppfølging av inngåtte kontrakter sikre at deres leverandører følger lover og regler. Design og arkitektur Norge skal i årsrapporten redegjøre for resultater fra oppfølging av inngåtte kontrakter og hvordan virksomhetens anskaffelser er innrettet for å gjennomføre dette hensynet.

# Utbetaling

Midlene vil bli overført fra departementet til Design og arkitektur Norge i kvartalsvise rater. Utbetalingen i juli betinger at tilfredsstillende årsrapport for 2017 er lagt frem for departementet. Innleveringsfrist for årsrapport er satt til 01.03.2018.

Tilskuddet som stilles til rådighet, skal disponeres i samsvar med forutsetningene som er lagt til grunn i budsjettproposisjonen, og Stortingets vedtak og forutsetninger.

Vi minner om at Nærings- og fiskeridepartementet og Riksrevisjonen kan iverksette kontroll med at statsmidler som ytes benyttes etter forutsetningene.

Dersom Design og arkitektur Norge gir uriktige opplysninger eller tilskudd ikke benyttes i

samsvar med fastsatte betingelser for tildelingen, kan tilskuddet kreves helt eller delvis tilbakebetalt.

Med hilsen

|  |  |
| --- | --- |
| Nicolai Seip (e.f.)  avdelingsdirektør | Vigdis Nessøe  seniorrådgiver |

Dokumentet er elektronisk signert og har derfor ikke håndskrevne signaturer

**Kopi:**

Riksrevisjonen

Kulturdepartementet

# VEDLEGG: STYRINGSKALENDER FOR 2018

**Leveranser og styringsmøter 2018**

|  |  |  |  |  |  |  |
| --- | --- | --- | --- | --- | --- | --- |
| **Mnd. Dato** | | **Aktivitet** | **Mnd. Dato** | |  | **Aktivitet** |
| **Jan** |  |  | **Juli** |  | |  |
| **Feb.** |  |  | **Aug.** |  | |  |
| **Mars** | 1. mars  15. mars | Årsrapport 2017 Budsjettforslag 2019 | **Sept.** | 20. sept. | | 2. tertialrapport, herunder status regnskap per 31. aug. |
|  |  |  |  |  | |  |
| **April** |  |  | **Okt.** | 13. okt.  Medio okt. | | Risikovurdering  Dialog om tilskuddsbrev for 2019 |
| **Mai** | 19. mai | 1. tertialrapport | **Nov.** | Medio nov. | | Styringsmøte høst |
| **Juni** | Primo juni. | Styringsmøte vår | **Des.** | 31. des. | | Tilskuddsbrev for 2019 |

**Krav til leveranser**

Design og arkitektur Norges rapporteringer med analyser og struktur skal følge vedtatt mål- og resultatstyringssystem (MRS-system).

Rapporteringen skal ligge til grunn for departementets styringsdialog med Design og arkitektur Norge, og gi informasjon til departementets arbeid med blant annet statsbudsjettet.

## *Årsrapport 2017*

Årsrapporten skal utarbeides etter mal utarbeidet av Direktoratet for økonomistyring, men tilpasset Design og arkitektur Norge.

*Budsjettforslag 2019*

Design og arkitektur Norge skal gi innspill til budsjettforslag for kommende år, som grunnlag for departementets arbeid med statsbudsjettet for 2019. Budsjettforslaget skal kun omfatte den delen av virksomheten som finansieres med tilskudd over Nærings- og fiskeridepartementets budsjett.

Budsjettforslaget skal ta utgangspunkt i senterets fastsatte mål, strategier og gjeldende budsjettramme og inneholde følgende:

1. Hva som er de 1-3 viktigste områdene som skal ha oppmerksomhet i 2019.
2. Hva som foreslås prioritert ned på kort eller lang sikt, for å frigjøre ressurser til høyere prioriterte oppgaver, og konsekvensene av dette.
3. Oversikt over utgifter per virksomhetsområde/hovedområde for årene 2017. (regnskapstall), 2018 (gjeldende budsjett) og 2019 (gitt dagens ramme) .
4. Senterets totale finansiering, både gjennom offentlig finansiering og andre kilder. Vi ber om en spesifikasjon av opplysninger for regnskap 2017, budsjett 2018 og anslått finansiering i 2019.

***Tertialrapportering* *2018***

Første tertialrapport skal i hovedsak omtale Design og arkitektur Norges prioriteringer for måloppnåelse inneværende år, mens andre tertialrapport i hovedsak skal omtale evt. avvik som er vesentlig for årets måloppnåelse og håndtering av evt. avvik. Andre tertialrapport skal også omfatte en status for Design og arkitektur Norges regnskap per 31. august.

*Risikovurdering*

Design og arkitektur Norge bes om å redegjøre for sine konklusjoner av den interne gjennomgangen av risikoen for å ikke oppnå Design og arkitektur Norges mål for 2019 ut fra føringene og forslag til bevilgninger i budsjettproposisjonen for 2019. Videre skal Design og arkitektur Norge vurdere om det er behov for å iverksette tiltak, og i så fall hvilke tiltak, slik at departementet kan ta denne vurderingen med i arbeidet med tilskuddsbrevet for 2019.